Re tla ikarabela mo go Jehofa ka tsela e re dirisang mpho eno ka yone. Dingwaga di ka nna 2 000 tse di fetileng, Jesu o ne a gatelela ntlha eno mo barutweng ba gagwe ka go dirisa setshwantsho. O ne a re: “Lefatshe la monna mongwe yo o humileng le ne le ungwa sentle. Ka gone a simolola go akanya, a re, ‘Ke tla dirang, ka jaanong ke se na gope fa ke ka phuthelang thobo ya me gone?’ Jalo a re, ‘Ke tla dira seno: Ke tla rutlolola matlo a me a polokelo ke ba ke aga a magolwane, mme ke tla phuthela mabele otlhe a me koo le dilo tse di molemo tsotlhe tsa me; mme ke tla raya moya wa me ke re: “Moya, o na le dilo tse di molemo di le dintsi tse di beetsweng dingwaga di le dintsi; nna ka phuthologo, ja, nwa, ijese monate.”’” (Luke 12:16-19) Mokgele wa monna yono wa mohumi o a utlwala, a ga go jalo? Jaaka nonyane e e umakilweng fa godimo e e bidiwang Clark’s nutcracker, monna yo o umakilweng mo setshwantshong seno o bonala a ipaakanyetsa dilo tse a tla di tlhokang mo isagweng.